拜顔魯公像
作者：張元幹
朝代：宋

paragraphs: 吳興祠堂祀百世，凜凜英姿有生意。
坐令異代乾沒兒，莫敢徜徉來仰視。
唐家綱紀日陵遲，僭竊相連益昌熾。
我公人物第一流，皇天后土明忠義。
屹然砥柱立頹波，未覺羊腸隳坦履。
欲回希烈叛逆心，老夫但知朝覲禮。
年垂八十位太師，平生所欠惟死耳。
死重泰山古所難，杞鬼竊柄猶偷安。
安知我公本不死，汝曹有知當骨寒。
豐碑法書屋漏雨，政與丹青照千古。
天遣神物常守護，要使亂臣賊子懼。